**ZÁPIS č. 12**

**Z RIADNEHO ZASADNUTIA SPRÁVNEJ RADY TASR**

**11. decembra 2018 so začiatkom o 14.00 h**

**Prítomní členovia Správnej rady:** Vladimír Masár, Richard Kvasňovský, Boris Chovanec

**Ospravedlnení:** Peter Alakša, Ján Sand

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Východiská rozpočtu na rok 2019**

**2. Zmluva o poskytovaní služieb vo verejnom záujme.**

**3. Rôzne**

**UZNESENIE č. 31/2018:**

Členovia SR TASR schválili program zasadnutia:

ZA: 3 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

1. **Východiská rozpočtu.**

GR TASR predstavil východiská rozpočtu na rok 2019. Upozornil, že ešte nie je podpísaná zmluva so štátom, o ktorej sa rokuje.

Predkladaný návrh rozpočtu TASR je zostavený na úrovni hlavných kategórií, kategórií, položiek a podpoložiek v štruktúre príjmov a výdavkov platnej rozpočtovej klasifikácie v súlade s Opatrením MF SR z 8. decembra 2004 č. MF/010175/2004-42 v znení neskorších dodatkov, ktorým sa ustanovuje druhová, organizačná a ekonomická klasifikácia.

Návrh rozpočtu je spracovaný v súlade so všeobecne záväznými právnymi predpismi a vychádza z informácií známych v období, kedy sa návrh zostavoval, pri dodržaní zásad hospodárnosti, efektívnosti a účelovosti.

Ako vyplýva z návrhu rozpočtu jeho príjmová časť sa i v nasledujúcich roku bude skladať z dvoch hlavných zdrojov: sú to príjmy z predaja spravodajstva a príjmy zo štátneho rozpočtu. Okrem uvedených zdrojov vstupujú do celkovej výšky príjmov rozpočtovaných na rok 2019 tiež príjmy z podnájmu, ďalej úroky z omeškania, úroky z účtov, ostatné nedaňové príjmy (napr. splátky škôd) a zostatok prostriedkov z predchádzajúceho roku.

Na základe týchto skutočností bola príjmová časť na rok 2019 zostavená v celkovej výške 5 279 039 Eur.

200 Nedaňové príjmy 2 897 330 Eur

300 Granty a transfery 2 200 000 Eur

400 Príjmové finančné operácie 181 709 Eur

Uvedená čiastka predstavuje plánovaný zostatok finančných prostriedkov k 31.12.2018. Tieto finančné prostriedky vstupujú do príjmovej časti rozpočtu na rok 2019.

Výdavková časť rozpočtu v celkovej výške 5 064 439 Eur zahrňuje výdavky na mzdy, odvody, tovary a služby a investície.

600 Bežné výdavky 5 014 439 Eur

700 Kapitálové výdavky 50 000 Eur

Návrh rozpočtu kalkuluje iba s čiastkovými výdavkami na investície,  ktoré budú financované z vlastných zdrojov.

Otázny je zámer TASR modernizovať spravodajský systém sa vzhľadom na jeho finančnú náročnosť. TASR o tom rokuje s MK SR.

Ako vyplýva z predkladaného návrhu rozpočet Tlačovej agentúry na rok 2019 je zostavený s celkovým prebytkom vo výške 214 600 Eur tak ako stanovuje návrh MF SR. V metodike ESA 2010 je tento prebytok ďalej znížený o zostatok príjmov z predchádzajúceho roku - tým v roku 2019 dosahuje rozpočtovaný prebytok sumu 32 891 Eur.

**UZNESENIE č. 32/2018:**

Správna rada berie na vedomie materiál Východiská rozpočtu na rok 2019.

ZA: 3 PROTI: 0 ZDRŽAL SA:0

**Uznesenie bolo prijaté.**

**----------------------------------------------------------------------------------------------------------------------------------------------------**

**2. Zmluva o poskytovaní služieb vo verejnom záujme.**

GR TASR V. Puchala informoval členov rady o príprave Zmluvy o poskytovaní služieb vo verejnom záujme medzi MK SR a TASR. Zmluva sa uzatvára na základe § 6 ods. 2 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov a slúži na zabezpečenie úloh, ktoré TASR plní v zmysle zákona. Zmluva sa vypracúva v súlade s Metodikou výpočtu náhrady pre TASR.

Predmetom tejto zmluvy je úprava podmienok poskytnutia, použitia a vyúčtovania príspevku zo štátneho rozpočtu agentúre na poskytovanie služieb vo verejnom záujme na rok 2019.

Agentúra vykonáva podľa § 3 ods. 5 zákona v rámci hlavnej činnosti tieto služby vo verejnom záujme:

1. vydáva v úplnom znení vyhlásenia prezidenta Slovenskej republiky, vlády Slovenskej republiky, Ústavného súdu Slovenskej republiky, Najvyššieho kontrolného úradu Slovenskej republiky, predsedu Národnej rady Slovenskej republiky, predsedu vlády Slovenskej republiky, iných ústavných činiteľov, Kancelárie prezidenta Slovenskej republiky, Kancelárie Národnej rady Slovenskej republiky, Kancelárie súdnej rady, Kancelárie verejného ochrancu práv a ústredných orgánov štátnej správy, ak o to požiadajú,
2. informuje o stanoviskách a oznámeniach prezidenta Slovenskej republiky, vlády Slovenskej republiky, Ústavného súdu Slovenskej republiky, Najvyššieho kontrolného úradu Slovenskej republiky, predsedu Národnej rady Slovenskej republiky, predsedu vlády Slovenskej republiky, iných ústavných činiteľov, Kancelárie prezidenta Slovenskej republiky, Kancelárie Národnej rady Slovenskej republiky, Kancelárie súdnej rady, Kancelárie verejného ochrancu práv a ústredných orgánov štátnej správy, ak o to požiadajú,
3. informuje o stanoviskách a oznámeniach iných orgánov verejnej moci, rozpočtových organizácií a príspevkových organizácií a právnických osôb zriadených zákonom, ak o to požiada príslušný ústredný orgán štátnej správy alebo orgán verejnej moci, ktorý nemá nadriadený ústredný orgán štátnej správy,
4. zhromažďuje a sprístupňuje informácie o činnosti, legislatívnom procese, rozhodnutiach a aktivitách orgánov Európskej únie,
5. vyhľadáva a spracováva informácie o spoločenských, kultúrnych, hospodárskych, politických a športových udalostiach z územia Slovenskej republiky pre zahraničie aspoň v dvoch cudzích jazykoch,
6. uchováva a sprístupňuje zhromaždené informácie,
7. zhromažďuje a sprístupňuje databázu obrazových záznamov, zvukových záznamov a videozáznamov v elektronickej podobe na študijné a vedecké účely.

Vykonávanie služieb vo verejnom záujme agentúra zabezpečí prostredníctvom svojich redakcií:

1. domácej redakcie,
2. obrazovej redakcie,
3. redakcie zahraničného spravodajstva,
4. športovej redakcie,
5. ekonomickej redakcie,
6. redakcie dokumentačných databáz,
7. úseku informačných technológií.

Služby vo verejnom záujme bude agentúra poskytovať nepretržite počas celého roku 2019.

V súlade s § 5 ods. 13 zákona bude agentúra všetky služby, na ktoré sa poskytuje príspevok podľa § 6 ods. 1 písm. b) zákona, poskytovať bezodplatne.

Výška príspevku zo štátneho rozpočtu sa stanovuje v súlade so záväznými ukazovateľmi štátneho rozpočtu na rok 2019 pre rozpočtovú kapitolu ministerstva. Príspevok zo štátneho rozpočtu na rok 2019 na poskytovanie služieb vo verejnom záujme podľa článku III ods.1 tejto zmluvy je stanovený v sume 2 200 000,00 eur (slovom dva milióny dvestotisíc eur).

**UZNESENIE č. 33/2018:**

Správna rada berie na vedomie informáciu o príprave Zmluvy o poskytovaní služieb vo verejnom záujme.

ZA: 3 PROTI: 0 ZDRŽAL SA:0

**Uznesenie bolo prijaté.**

**----------------------------------------------------------------------------------------------------------------------------------------------------**

**3. Rôzne**

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 11. decembra 2018

Zapísal:

Vladimír Masár v.r.